PTTOR ผุด “พีทีที สเตชั่น” สาขาแรกเมียนมา พร้อมลุยสร้างคลังน้ำมัน-LPG รองรับดีมานด์เพิ่ม
PTTOR ผุด “พีทีที สเตชั่น" สาขาแรกเมียนมา พร้อมลุยสร้างคลังน้ำมัน-LPG รองรับดีมานด์เพิ่ม
PTTOR ผุด “พีทีที สเตชั่น" สาขาแรกเมียนมา พร้อมลุยสร้างคลังน้ำมัน-LPG รองรับดีมานด์เพิ่ม
17 ก.ค. 2562

นายอรรถพล ฤกษ์พิบูลย์ ประธานเจ้าหน้าที่ปฏิบัติการกลุ่มธุรกิจปิโตรเลียมขั้นปลาย บริษัท ปตท. จำกัด (มหาชน) หรือ PTT ในฐานะประธานกรรมการ บริษัท ปตท.น้ำมันและการค้าปลีก จำกัด (มหาชน) หรือ PTTOR เปิดเผยว่า บริษัทเตรียมเปิดสถานีบริการน้ำมัน “พีทีที สเตชั่น” แห่งแรกในเมียนมาช่วงปลายปีนี้ ซึ่งจะอยู่ภายใต้แนวคิดหลัก Living Community เช่นเดียวกับในไทยที่เปิดโอกาสให้เกษตรกร ชุมชนและธุรกิจเอสเอ็มอี ได้ร่วมเติบโตไปพร้อมกับการขยายเครือข่ายสถานีบริการ
ภายหลังจากก่อนหน้านี้บริษัทได้ลงนามกับพันธมิตรในเมียนมา ถึงความร่วมมือในการดำเนินโครงการร่วมทุนธุรกิจคลังและค้าส่งปิโตรเลียม และโครงการร่วมทุนธุรกิจสถานีบริการน้ำมันและค้าปลีกครบวงจรในเมียนมา
ส่วนธุรกิจคลังและค้าส่งปิโตรเลียม จะเป็นการจัดตั้งคลังน้ำมันและคลังก๊าซปิโตรเลียม (LPG) รองรับการนำเข้าน้ำมันจากไทยเพื่อไปจำหน่ายในเมียนมา ซึ่งคาดว่าจะใช้เวลาก่อสร้างประมาณ 2 ปี เพื่อรองรับความต้องการใช้ที่คาดว่าจะเติบโตอีกมากในอนาคต จากตัวเลขผลิตภัณฑ์มวลรวมภายในประเทศ (GDP) ของเมียนมาที่เติบโตปีละ 6-7% และการใช้น้ำมันเติบโตปีละ 10%
อย่างไรก็ดี บริษัทนับเป็นผู้ประกอบการรายแรกๆ ที่เข้าไปลงทุนธุรกิจดังกล่าวในเมียนมาหลังจากที่ทางการเมียนมาเพิ่งเริ่มเปิดประเทศ ทำให้มีโอกาสเข้าไปทำตลาดเป็นแบรนด์แรก ๆ ภายใต้ความร่วมมือกับพันธมิตรอย่างกลุ่มบริษัท คันบาวซา จำกัด กลุ่มบริษัทเอกชนขนาดใหญ่ที่สุดในเมียนมา และมีธุรกิจหลายด้าน เช่น สถาบันการเงิน และสายการบิน เป็นต้น ซึ่งจะช่วยเสริมสร้างการแข่งขันได้เป็นอย่างดี